ETA:n sekakomitean päätös

N:o 44/2000,

tehty 19 päivänä toukokuuta 2000,

ETA-sopimuksen yrityksiin sovellettavien kilpailusääntöjen täytäntöönpanosta tehdyn pöytäkirjan 21 muuttamisesta

ETA:n SEKAKOMITEA, joka

ottaa huomioon Euroopan talousalueesta tehdyn sopimuksen, sellaisena kuin se on mukautettuna mainitun sopimuksen mukauttamisesta tehdyllä pöytäkirjalla, jäljempänä "sopimus", ja erityisesti sen 98 artiklan,

sekä katsoo seuraavaa:

(1) Sopimuksen pöytäkirjaa 21 muutettiin 30 päivänä huhtikuuta 1999 tehdyllä ETA:n sekakomitean päätöksellä N:o 60/1999(1).

(2) Asetuksen N:o 17, perustamissopimuksen 81 ja 82 artiklan ensimmäinen täytäntöönpanoasetus, muuttamisesta 10 päivänä kesäkuuta 1999 annettu neuvoston asetus (EY) N:o 1216/1999(2) olisi otettava osaksi sopimusta.

(3) Sopimuksen pöytäkirjassa 21 olevan 4 artiklan 2 kohdan numerointi ja sanamuoto olisi saatettava asetuksen N:o 17, perustamissopimuksen 81 ja 82 artiklan ensimmäisen täytäntöönpanoasetuksen 4 artiklan 2 kohdan mukaiseksi.

ON PÄÄTTÄNYT SEURAAVAA:

1 artikla

Lisätään sopimuksen pöytäkirjassa 21 olevan 3 artiklan 1 kohdan 3 alakohtaan (neuvoston asetus N:o 17/62) luetelmakohta seuraavasti:

"- 399 R 1216: Neuvoston asetus (EY) 1216/1999, annettu 10 päivänä kesäkuuta 1999 (EYVL L 148, 15.6.1999, s. 5)."

2 artikla

Korvataan sopimuksen pöytäkirjassa 21 olevan 4 artiklan 2 kohta seuraavasti:

"2. Mitä 1 kohdassa säädetään, ei koske sopimuksia, päätöksiä ja yhdenmukaistettuja menettelytapoja, jos:

1) niiden osapuolina on ainoastaan yhdestä EY:n jäsenvaltiosta tai EFTA-valtiosta olevia yrityksiä, eivätkä sopimukset, päätökset tai menettelytavat koske sopimuspuolten välistä tuontia tai vientiä;

2) a) nämä sopimukset tai yhdenmukaistetut menettelytavat ovat sopimuksen mukaisia tarkoituksia varten tuotanto- tai jakeluketjun eri tasoilla toimivan kahden tai useamman yrityksen välisiä ja ne koskevat ehtoja, joiden mukaisesti osapuolet voivat ostaa, myydä tai jälleenmyydä tiettyjä tavaroita tai palveluja;

b) niiden osapuolina on enintään kaksi yritystä ja sopimukset ainoastaan asettavat rajoituksia teollisuusoikeuksien, erityisesti patenttien, hyödyllisyysmallien, mallien tai tavaramerkkien, hankkimiselle tai käyttämiselle taikka sellaisille oikeuksille, jotka luovutus- tai käyttöoikeussopimuksen nojalla on saatu valmistusmenetelmiin tai teollisten tuotantomenetelmien käyttämistä ja soveltamista koskevaan tietämykseen;

3) niiden ainoana tarkoituksena on:

a) standardien tai mallien kehittäminen tai yhtenäinen soveltaminen;

b) yhteinen tutkimus- ja kehitystyö;

c) erikoistuminen tuotteiden valmistuksessa mukaan luettuina sopimukset, jotka ovat tarpeen sen toteuttamiseksi,

- kun erikoistumisen kohteena olevien tuotteiden osuus sopimuksen soveltamisalueen merkittävällä osalla on enintään 15 prosenttia samanlaisten tuotteiden kokonaismarkkinoista tai sellaisten tuotteiden kokonaismarkkinoista, joita kuluttajat pitävät ominaisuuksiltaan, hinnaltaan ja käyttötarkoitukseltaan niitä vastaavina, ja

- osapuolina olevien yritysten kokonaisliikevaihto vuodessa on enintään 200 miljoonaa euroa.

Tällaiset sopimukset, päätökset ja yhdenmukaistetut menettelytavat voidaan ilmoittaa toimivaltaiselle valvontaviranomaiselle 56 artiklan, pöytäkirjan 23 sekä niiden sääntöjen mukaisesti, joihin tämän pöytäkirjan 1-3 artiklassa viitataan.".

3 artikla

Asetuksen (EY) N:o 1216/1999 islanniksi ja norjaksi laaditut tekstit, jotka julkaistaan Euroopan yhteisöjen virallisen lehden ETA-täydennysosassa, ovat todistusvoimaisia.

4 artikla

Tämä päätös tulee voimaan 20 päivänä toukokuuta 2000, jos kaikki sopimuksen 103 artiklan 1 kohdan mukaiset ilmoitukset on tehty ETA:n sekakomitealle(3).

5 artikla

Tämä päätös julkaistaan Euroopan yhteisöjen virallisen lehden ETA-osastossa ja ETA-täydennysosassa.

Tehty Brysselissä 19 päivänä toukokuuta 2000.

ETA:n sekakomitean puolesta

Puheenjohtaja

F. Barbaso

(1) Ei vielä julkaistu virallisessa lehdessä.

(2) EYVL L 148, 15.6.1999, s. 5.

(3) Ei ilmoitusta valtiosäännön asettamista velvoituksista.